Simona Halep promite că ia cu asalt circuitul WTA, după ce a scăpat de suspendare, iar Sorana Cîrstea (22 WTA) își vede amenințat statutul de primă "rachetă" a României. Aflată în SUA, la turneul WTA 1000 de la Indian Wells, Sorana Cîrstea a făcut mai multe postări după ce Simona Halep a anunțat victoria uriașă obținută la Tribunalul de Arbitraj Sportiv de la Lausanne (TAS), care i-a redus suspendarea la doar 9 luni.
Cîrstea nu a reacționat în niciun fel vizavi de verdictul primit de Halep, dar a ales să îi transmită un mesaj prietenie Caroline Wozniacki, scrie prosport.ro.
Caroline Wozniacki a revenit și ea în circuitul WTA după o lungă perioadă de absență, în care a devenit mamă a doi copii! Daneza s-a întâlnit cu Sorana Cîrstea la Indian Wells, iar cele două au decis să se antreneze împreună înaintea turneului din seria WTA 1000.
"Am avut un antrenament bun astăzi, alături de Caroline Wozniacki! Ne cunoaștem de-o viață, de când aveam 11 ani", a scris Sorana Cîrstea, marți seară, în descrierea fotografiei în care apare alături de fostul lider WTA. Apoi, Sorana le-a arătat urmăritorilor ei că a participat la o ședință foto pentru WTA. Cîrstea se află în lumina reflectoarelor la Indian Wells, după ce a impresionat la precedentul turneu, cel de la Dubai, ajungând până în semifinale, scrie prosport.ro.
Cu toate că cele mai bune jucătoare de tenis ale României au avut o relație rece de-a lungul timpului, Sorana Cîrstea a făcut câteva declarații de susținere pentru Simona Halep după izbucnirea scandalului de dopaj: "Tot ce se întâmplă nu este un lucru normal, altfel Simona ar fi fost aici.
Nimeni nu vede normal această amânare şi nimeni nu poate să înţeleagă ce se întâmplă cu cazul ei. Este normal, suntem împreună în acest sport.
Nu e normal să dureze atât de mult să fii judecat şi să ţi se dea o decizie. E extrem de grea această aşteptare, nici nu vreau să mă pun în postura ei. Sper din suflet să rezolve curând", a spus Sorana Cîrstea, atunci când Simona Halep a acuzat organismenele anti-doping că au tergiversat procesul.